JUČERAŠNJE "Otvoreno" o cijepljenju izazvalo je prvu buru reakcija po društvenim mrežama.



>> ISTRAŽILI SMO Što će se dogoditi ako odbijete cijepiti dijete?



>> INDEX DOZNAJE Koliko su česte nuspojave nakon cijepljenja?



>> OZBILJNO UPOZORENJE Ospice se vratili u Hrvatsku jer ljudi odbijaju cijepiti djecu



Naime, u Hrvatskoj već neko vrijeme vlada antivakcinacijska histerija, a predvode ju internistica Lidija Gajski i Srećko Sladoljev, voditelj Odjela razvoja i istraživanja Imunološkog zavoda. Nakon što je procijepljenost u Splitsko-dalmatinskoj županiji pala ispod 90%, pojavilo se i pet slučajeva ospica kod djece, što nije zabilježeno godinama. Protivnici cijepljenja svojim su aktivizmom doveli do povratka bolesti koje nismo vidjeli već neko vrijeme, a pojavom ospica i problematikom (ne)cijepljenja odnedavno se počelo baviti i Ministarstvo zdravstva.







U jučerašnjoj emisiji "Otvoreno" su, na strani onih koji se protive cijepljenju, nastupili već spomenuti dr. Srećko Sladoljev i dr. Lidija Gajski, dok su s druge strane bila dva pedijatra- dr. Darko Richter s Klinike za pedijatriju u KBC Zagreb i dr. Goran Tešović, pročelnik Zavoda za infektivne bolesti djece na Klinici za infektivne bolesti "Dr. Fran Mihaljević".



Upravo je dr. Tešović bio najelokventniji gost u emisiji, te je u nekoliko navrata navođenjem činjenica potpuno ušutkao Lidiju Gajski i Srećka Sladoljeva, koji je pri kraju emisije umjesto navođenja argumenata za svoju stranu samo teško uzdisao.



"Ugodno sam iznenađen, ne sjećam se kad sam dobio toliko mailova podrške"



Danas smo nazvali dr. Tešovića i pitali ga kakve je povratne informacije dobio nakon jučerašnjeg nastupa u "Otvorenom"?



"Zapravo sam vrlo ugodno iznenađen, ne samo reakcijama gledatelja koje su prikazane u emisiji, a koje su većinom bile pozitivne. Očekivao sam puno više reakcija protivnika cijepljenja. Isto tako, ne sjećam se kad sam zadnji put dobio toliko mailova podrške i od kolega i od ljudi čiju sam djecu liječio ili slučajno upoznao. S obzirom na to da relativno često istupam u javnosti o ovoj temi, po prvi put sam zaista vrlo pozitivno iznenađen, jer se obično moram suočavati s kojekakvim objedama", rekao nam je dr. Tešović.



Pitali smo dr. Tešovića jesu li gledatelji mogli steći reprezentativan dojam o toj problematici, budući da je u emisiju bilo pozvano po dvoje zagovornika odnosno protivnika cijepljenja, dok se u stvarnosti ogroman broj liječnika zalaže za cijepljenje, a protivi mu se zanemariv broj istih.



"Protivnici cijepljenja su ljudi koji se nikad nisu bavili pedijatrijom"



"U jučerašnjoj emisiji sudjelovalo je troje liječnika. Srećko Sladoljev nije liječnik nego biolog, a dr. Lidija Gajski je internistica, a ne pedijatrica. Na strani protivnika cijepljenja su se, dakle, nalazili ljudi koji se nikad nisu bavili pedijatrijskom medicinom. Smatram da je u prezentiranju ideja vrlo važna govornička vještina, ali i da se na svjetonazor ne može značajno utjecati. No, postoji određen broj ljudi koji spadaju u tzv. "sivu zonu" te se na njih može utjecati iznošenjem činjenica. Tako ste s jedne strane mogli čuti nekakve uopćene stavove, da ne kažem floskule, a s druge provjerene činjenice. Stoga se nadam da smo ipak pomogli određenom broju ljudi", rekao nam je Tešović.



Dr. Tešoviću spomenuli smo i činjenicu da su protivnici cijepljenja u medijima, a naročito na HRT-u, često znali dobiti poprilično veliki medijski prostor bez sudjelovanja "druge strane" - službene medicine. Kako u tom svjetlu komentira jučerašnji pristup HRT-a?



"Stručnjak mora iznositi istinu"



"I meni se čini da su antivakcinalisti bili neproporcionalno mnogo zastupljeni u medijima, iako se dr. Gajski jučer žalila kako su "progonjeni". No, jučer sam po prvi put sudjelovao u nekoj emisiji na HRT-u u kojoj voditelj nije makar blago navijao za stranu protivnika cijepljenja", rekao nam je Tešović, te za kraj još jednom naglasio ono što je rekao i jučer: "Odgovoran stručnjak mora iznositi istinite i provjerene činjenice. Čini mi se da barem jedan dio ljudi dobro reagira na to".

Tekst se nastavlja ispod oglasa